
A budai Várbarlang vízmérnöki vizsgálata

Kulcsszavak: kútvízszintek; csepegővizek; monitoring; vízkémiai vizsgálatok; numerikus modell
      A Várbarlang természetes mészkőképződmények és mesterséges pincerendszerek összessége, mely a budai Várhegy alatt húzódik. A felette elhelyezkedő terület látképe az UNESCO világörökség része. A Várbarlang egy részén, a Nagy Labirintus területén az utóbbi időben a barlangba szivárgó víz látszólag soha nem tapasztalt mennyiséget ért el és a barlang főtéjéről való mállások és pergések is gyakoribbá váltak. A kutatás fő motivációja a Várbarlang állagának és a felette található budai Várnegyed felbecsülhetetlen értékű történelmi és kulturális értékeinek megőrzése volt. E cél eléréséhez szükséges volt a barlang vízviszonyainak részletes elemzése.
      A dolgozatban számos vizsgálatot végeztünk. A barlangi kutak vízszintmérése és próbaszivattyúzása mellett a csepegővizek mennyiségét saját készítésű billenőedényes mérőeszközzel és ad hoc helyszíni vizsgálatokkal mértük. A mérések időbeli felbontása a korábbi vizsgálatoknál jelentősen részletesebb volt. A barlangi vizekből vízkémiai mintavételezés is történt. Az adatok feldolgozása után statisztikai elemzéseket végeztem és numerikus modellt készítettem a mért adatokkal.
      A kutatás eredményeként arra jutottam, hogy a kutak vízszintje többségében csökkent a legutolsó mérések óta és a visszatöltődésük is lelassult, a kutakba áramló víz feltételezhetőleg csökkent. A kutak és csepegővizek csapadékkal való korreláció analízise csak gyenge kapcsolatot mutatott, így más – feltehetően antropogén – hatások is jelen lehetnek. Az éves csepegővíz mennyiségre minimális és maximális becslést számítottam, melyeket összehasonlítva korábbi tanulmányokkal, valószínűsíthető, hogy a csepegővízhozam nőtt. A vízkémiai vizsgálatok során magas klorid-koncentrációt mutattunk ki a csepegő vizekben és az egyik kútban, melynek lehetséges oka a kőzetből való kioldódás. Numerikus modellt készítettem Visual MODFLOW Flex programban a barlang egy részére, melynek két változatát permanens állapotra megfelelő pontossággal kalibráltam. A modellek tranziens futtatását is elvégeztem a próbaszivattyúzás adatok felhasználásával.
      A dolgozatban sikerült a barlangi vizek átfogó vizsgálatát elvégezni. Azonban a továbbiakban elengedhetetlen a mérések folytatása ahhoz, hogy a hosszabb adatsorok alapján pontosabb következtetéseket tudjunk levonni a barlangi vizek eredetéről.



